ORDE do 16 de outubro de 2008 pola que se regula o réxime de concesión de subvencións a clubs e entidades deportivas sen ánimo de lucro de Galicia para axuda a equipos femininos de categoría xuvenil ou categoría similar para a tempada 2008-2009, e se procede á súa convocatoria.
CONSELLERÍA DE CULTURA E DEPORTE — III. OUTRAS DISPOSICIÓNS — 23/10/2008

A pesar, en termos xerais, do grande avance das galegas nos finais do século XX, aínda segue a haber grandes desigualdades entre mulleres e homes, que se asentan na base mesma da estrutura da sociedade.
E é por iso que o Goberno galego apostou por unha nova estrutura departamental en que se constitúe a Secretaría Xeral da Igualdade, departamento da Vicepresidencia que ten entre outros obxectivos promover a igualdade de oportunidades entre mulleres e homes, en función do disposto na Lei 7/2004, do 16 de xullo, galega para a igualdade entre mulleres e homes, e o estudo da realidade social, a planificación e a coordinación das entidades prestadoras de servizos sociais nos anteditos sectores, así como a cooperación entre elas, e en particular, coas entidades de iniciativa social, segundo o Decreto de estrutura da Secretaría Xeral da Igualdade, artigo 5 do Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar.
O Estatuto de autonomía de Galicia, Lei orgánica 1/1981, do 6 de abril, recolle, no seu artigo 27.22º, a competencia exclusiva da Comunidade Autónoma de Galicia en materia de promoción do deporte.
En virtude desta competencia, a Lei 11/1997, do 22 de agosto, xeral do deporte de Galicia, establece que a Administración autonómica promoverá o deporte de simple actividade ou participación, así como a actividade deportiva desenvolvida por persoas en que concorran circunstancias especiais por razón de idade, condición física, psíquica ou situación persoal que exixan da Administración pública unha consideración e atención diferenciada do resto dos practicantes da actividade deportiva para facilitar a súa plena integración social. Tamén fomentará os deportes autóctonos tradicionais de Galicia.
O Decreto 232/2005, do 11 de agosto, modificado polo Decreto 454/2005, do 1 de setembro, fixa a estrutura orgánica dos departamentos da Xunta de Galicia e atribúelle á Consellería de Cultura e Deportes as competencias da Comunidade Autónoma en materia de deportes.
Un dos obxectivos da Dirección Xeral para o Deporte é acadar, a través dos seus proxectos, a xeneralización da práctica deportiva e a consolidación da igualdade de oportunidades no deporte, en particular con políticas que promovan a incorporación das mulleres á práctica deportiva. A Dirección Xeral para o Deporte e a Secretaría Xeral da Igualdade están a traballar conxuntamente desde as políticas deportivas e de igualdade cara a favorecer a incorporación das mulleres na práctica deportiva e a mitigar os obstáculos que dificultan, precisamente, esa incorporación en igualdade. O estudo realizado sobre a realidade do deporte feminino en Galicia reflicte que hai unha quebra na actividade físico-deportiva entre as mulleres de 14 a 19 anos, o que demanda unha intervención positiva e favorecedora da práctica deportiva feminina desde a Consellería de Cultura e Deporte e a Secretaría Xeral da Igualdade.
Nos orzamentos xerais da Consellería de Cultura e Deporte e da Vicepresidencia da Igualdade e do Benestar existe crédito axeitado e suficiente para as axudas que son obxecto desta convocatoria.
Polo exposto, e en uso das facultades que teño atribuídas ao abeiro do Decreto 213/2005 do Consello da Xunta, do 3 de agosto de 2005,
DISPOÑO:
Artigo 1º.-Obxecto.
1. Esta orde ten por obxecto o establecemento das bases reguladoras de concesión de subvencións e a súa convocatoria pública dirixida a clubs e entidades deportivas sen ánimo de lucro de Galicia que teñan equipos deportivos femininos en categoría xuvenil, para axudas aos gastos de transporte, aloxamento e manutención, e para dotar de equipamento de xogo (pantalón, camiseta e medias) os equipos femininos en categoría xuvenil ou categoría similar naquelas modalidades deportivas onde non exista esta categoría na tempada 2008/2009, cara a favorecer a continuidade da práctica deportiva nas mozas desta categoría.
2. A concesión das subvencións a que se refire esta orde efectuarase en réxime de concorrencia competitiva, baixo os principios de publicidade, obxectividade, transparencia, igualdade, eficacia e eficiencia.
Artigo 2º.-Beneficiarios.
1.Poderán acceder a esta subvención os clubs ou entidades deportivas sen ánimo de lucro de Galicia que na tempada 2008/2009 participen en competicións oficiais e posúan deportistas femininas encadradas en equipos de categoría xuvenil ou categoría similar naquelas modalidades deportivas onde non exista esta categoría, e co requisito de posuír deportistas femininas nas dúas categorías inmediatas inferiores (infantil e cadete) e inmediata superior.
2. Para ser beneficiario é requisito estar inscrito no Rexistro de Asociacións Deportivas e Deportistas de Galicia da Dirección Xeral para o Deporte, e con domicilio social en Galicia.
3. Non poderán obter a condición de beneficiarias das subvencións reguladas nestas bases as entidades nas cales concorra algunha das circunstancias sinaladas nos puntos 2 e 3 do artigo 10 da Lei 9/2007, do 13 de xuño, de subvencións de Galicia.
Artigo 3º.-Actuacións subvencionables.
Para os efectos desta orde de subvencións consideraranse gastos subvencionables os seguintes conceptos relacionados coas citadas competicións e para os equipos femininos participantes na categoría xuvenil:
a) Gastos de transporte, aloxamento e manutención.
b) Equipamento de xogo: camiseta, pantalón e medias.
Artigo 4º.-Financiamento orzamentario.
1. A concesión das axudas reguladas nesta orde será atendida con cargo á aplicación orzamentaria 12.04.441A.481.0 do exercicio orzamentario do ano 2008, pertencente á Dirección Xeral para o Deporte da Consellería de Cultura e Deporte ata o importe de cento cincuenta mil euros (150.000 ). Este importe poderá ser ampliado no caso de existencia de crédito na aplicación orzamentaria no momento da resolución, segundo o disposto no artigo 31 da Lei 9/2007, de subvencións de Galicia.
2. As axudas concedidas ao abeiro desta orde poderán acadar como máximo o 70% do orzamento presentado sobre os gastos subvencionables e en ningún caso a axuda superará os 5.000  por beneficiario.
3. As axudas concedidas ao abeiro desta orde poderán ser concorrentes con subvencións doutras administracións ou entes públicos ou privados, sen que en ningún caso excedan a cantidade do importe total do proxecto subvencionado.
4. En función das solicitudes existentes poderanse modificar xustificadamente os importes totais asignados a cada categoría de beneficiarios.
Artigo 5º.-Solicitudes, documentación e prazo.
1. As solicitudes de subvención formularanse nos impresos oficiais, segundo o modelo que se xunta como anexo I nesta orde. Só se admitirá unha solicitude por entidade. Presentaranse nos rexistros das delegacións provinciais da Consellería de Cultura e Deporte, nos servizos provinciais de deportes, ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
2. As solicitudes deberán ir acompañadas da seguinte documentación:
a) Fotocopia do CIF da entidade.
b) Certificado da federación galega da modalidade correspondente de que a entidade participou con equipos femininos de categoría benxamín, infantil, cadete, xuvenil, júnior ou sénior nas competicións oficiais durante a tempada 2007/2008.
c) Orzamento de gastos do proxecto para o que se solicita subvención, detallando os conceptos subvencionables (anexo II).
d) Programa deportivo previsto para a tempada 2008/2009 (anexo III), que comprenderá:
Anexo IIIA: especificaranse competicións en que participan, modalidade deportiva e categoría e ámbito territorial.
Anexo IIIB: especificaranse número de equipos e licenzas femininas nas categorías benxamín, alevín, infantil, cadete, xuvenil e júnior ou sénior, para a tempada 2008/2009.
Anexo IIIC: relación dos técnicos/as de que dispón o club, con titulación, equipos que adestra, categoría máis alta en que adestra e réxime da relación.
No caso dos clubs ou entidades que conten con seccións que participen en distintas modalidades deportivas, presentarán o anexo II e III por cada unha delas.
e) Declaración de conxunto de todas as subvencións solicitadas, tanto as concedidas como as pendentes de resolución, para a mesma finalidade, ante as administracións públicas ou outros entes públicos ou privados (anexo IV).
3. O prazo de presentación das solicitudes será de 32 días naturais contados a partir do día seguinte ao da publicación desta orde no Diario Oficial de Galicia.
Artigo 6º.-Instrución.
1. O subdirector xeral para o Deporte será o órgano competente para a instrución dos procedementos que se tramiten ao abeiro do disposto nesta orde.
2. Recibidas as solicitudes, as respectivas delegacións provinciais da Consellería de Cultura e Deporte revisarán a documentación achegada e comprobarán que reúnen os requisitos establecidos nesta orde.
3. Os defectos nas solicitudes seranlles notificados ás entidades interesadas polas respectivas delegacións provinciais da Consellería de Cultura e Deporte, concedéndoselle un prazo de dez días para emendar erros ou omisións. Transcorrido este prazo sen producirse a devandita emenda, teranse por desistidas da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
4. Completados os expedientes, poranse ao dispor da comisión de valoración para a súa avaliación, ao abeiro dos criterios de valoración fixados no artigo 7º desta orde.
5. A comisión de valoración estará formada polos seguintes membros:
a) Presidente/a: un/unha delegado/a provincial da Consellería de Cultura e Deporte.
b) Vogais:
Un/unha delegado/a provincial da Consellería de Cultura e Deporte.
O xefe do Servizo de Coordinación Deportiva.
Os xefes dos servizos de Deportes das delegacións provinciais da Consellería de Cultura e Deporte.
c) Secretario/a: un/unha funcionario/a da Dirección Xeral para o Deporte, que participará con voz pero sen voto.
6. Será función da comisión de valoración.
a) Avaliar as solicitudes presentadas e a documentación achegada polas entidades solicitantes.
b) Efectuar as propostas de concesión de subvencións e elevalas ao órgano instrutor, para a elaboración da proposta de resolución.
7. O/a secretario/a redactará a correspondente acta de cada sesión da comisión.
8. A comisión de valoración poderá solicitar canta documentación considere precisa para unha mellor valoración e comprobación do proxecto.
Artigo 7º.-Criterios de valoración.
1. A comisión de valoración proporá a contía das subvencións correspondentes a cada entidade deportiva, atendendo aos límites establecidos no artigo 4º desta orde.
2. A comisión non valorará as solicitudes que acaden un importe inferior a 300  (trescentos euros) por beneficiario.
3. Para efectuar as propostas de concesión das subvencións, a comisión de valoración avaliará a calidade dos programas deportivos ou de actividades presentados no proxecto.
4. A puntuación máxima acadada por todos os conceptos avaliados será de 80 puntos. Como criterios de avaliación teranse en conta os seguintes:
a) Certificación da federación correspondente dos equipos participantes nesa modalidade na tempada 2007/2008.
1. Categoría benxamín e alevín (ata 5 puntos), proporcionalmente en función do número de equipos.
2. Categoría infantil (ata 5 puntos), proporcionalmente en función do número de equipos.
3. Categoría cadete (ata 5 puntos), proporcionalmente en función do número de equipos.
4. Categoría xuvenil (ata 5 puntos), proporcionalmente en función do número de equipos.
5. Categoría júnior ou sénior (ata 5 puntos), proporcionalmente en función do número de equipos.
b) Participación prevista para a tempada 2008/2009.
1. Categoría benxamín e alevín (ata 5 puntos), proporcionalmente en función do número de equipos.
2. Categoría infantil (ata 5 puntos), proporcionalmente en función do número de equipos.
3. Categoría cadete (ata 5 puntos), proporcionalmente en función do número de equipos.
4. Categoría xuvenil (ata 5 puntos), proporcionalmente en función do número de equipos.
5. Categoría júnior ou sénior (ata 5 puntos), proporcionalmente en función do número de equipas.
c) Número de licenzas femininas en todas as categorías (ata 20 puntos).
1. Número de licenzas totais das categorías benxamín, alevín, infantil e cadete (ata 10 puntos)
2. Número de licenzas totais a partir da categoría xuvenil incluíndo esta (ata 10 puntos).
d) Relación dos/as técnicos/as de que dispón o club, con formación, número de equipos que adestra, categoría máis alta en que adestra e relación co club (ata 10 puntos).
Artigo 8º.-Resolución e recursos.
1. Avaliadas as solicitudes pola comisión de valoración, esta redactará un informe e o órgano instrutor elaborará unha proposta de resolución que xunto o mencionado informe elevará á directora xeral para o Deporte, quen resolverá a concesión ou denegación das solicitudes presentadas, ao abeiro da Orde do 12 de xaneiro de 2007 sobre delegación de competencias nos órganos da Consellería de Cultura e Deporte (DOG nº 14, do 19 de xaneiro).
2. O prazo máximo para resolver e notificar a resolución do procedemento non poderá exceder dos catro meses, contados desde o día seguinte á data de publicación desta orde no Diario Oficial de Galicia. Esgotado o dito prazo sen resolución expresa, deberá entenderse desestimada a petición correspondente por silencio administrativo.
3. Notificada a resolución polo órgano concedente, o beneficiario disporá dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
4. A realización das actividades será responsabilidade exclusiva da entidade solicitante, se ben a Dirección Xeral para o Deporte debe estar informada das circunstancias concretas da execución e reserva para si o dereito de solicitar a información complementaria que considere oportuna, así como a comprobación de calquera aspecto relacionado con ela.
5. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente de xurisdición contencioso-administrativa, e poderá formularse, con caracter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Xustificación.
1. Os beneficiarios das axudas deberán solicitar o aboamento da axuda concedida no momento en que se teña realizado o proxecto presentado e unha vez xustificada a súa realización. En calquera caso, o prazo máximo e improrrogable para a presentación da citada xustificación e a petición de aboamento da axuda será o 20 de decembro de 2008.
2. O lugar de presentación serán as delegacións provinciais da Consellería de Cultura e Deporte ou algunha das formas previstas no artigo 38.4º da Lei de réxime xurídico das administracións públicas e do procedemento administrativo común.
3. A solicitude de aboamento da axuda concedida (anexo V) deberá ir acompañada da seguinte documentación:
a) Memoria xustificativa da realización do proxecto presentado, asinada polo presidente/a.
b) Declaración de conxunto de todas as subvencións solicitadas, tanto as concedidas como as pendentes de resolución, para a mesma finalidade, ante as administracións públicas ou outros entes públicos ou privados (anexo IV).
c) Conta xustificativa asinada polo presidente/a en que conste a realización do orzamento de gastos do proxecto presentado e o importe da subvención para a que se solicita o seu aboamento, así como unha relación detallada do gasto asociado ao total do orzamento do proxecto e no cal se especifiquen: número de documento, concepto, tipo de gasto subvencionable, data de emisión, perceptores, CIF ou NIF, contía do gasto realizado e contía do gasto pagado, para o que se presenta xustificación (anexo VI).
d) Facturas orixinais ou copias compulsadas do gasto en que se incorreu e demais documentos de valor probatorio equivalente con validez no tráfico xurídico-mercantil e con eficacia administrativa (capítulo II do título I do Regulamento polo que se regulan as obrigas de facturación, contido no Real decreto 87/2005, do 31 de xaneiro). Todos os documentos descritos serán sempre anteriores á data límite de xustificación (20 de decembro de 2008).
Acreditarase o pagamento efectivo de gastos realizados por importe igual ou superior ao importe da subvención para o que se solicita o seu aboamento segundo o indicado no artigo 9.3º c) Esta acreditación acompañarase á factura ou documento de gasto que corresponda, que poderá ser copia da anotación ou transferencia bancaria ou copia do recibín de pagamento debidamente datado e asinado.
e) Certificado da federación galega da modalidade correspondente de que a entidade participou con equipos femininos de categoría benxamín, infantil, cadete, xuvenil, júnior ou sénior nas competicións oficiais durante a tempada 2007/2008.
4. No caso de que o gasto xustificado sexa a totalidade do orzamento de gastos do proxecto presentado na solicitude, o beneficiario solicitará o aboamento da totalidade da subvención concedida. No caso de que o gasto xustificado sexa inferior ao orzamento de gastos do proxecto presentado na solicitude, o beneficiario solicitará o aboamento da subvención con base na seguinte fórmula:
gasto xustificado x (subvención concedida/total orzamento de gastos do proxecto presentado na solicitude).
En calquera das dúas circunstancias o aboamento da subvención solicitado terá que cumprir cos límites establecidos no artigo 4º.
5. Os órganos competentes da Consellería de Cultura e Deporte poderán solicitar as aclaracións ou informes dos medios de xustificación que consideren oportunos.
6. As solicitudes que incumpran os prazos ou requisitos de xustificación solicitados perderán o dereito ao aboamento da axuda, o que posibilitará a reasignación de tales créditos.
Artigo 10º.-Pagamento.
1. O pagamento da subvención queda condicionado á presentación da documentación xustificativa que acredite o cumprimento da finalidade para a que se concedeu a subvención.
2. O importe da subvención farase efectivo nun único pagamento na conta bancaria certificada na solicitude.
Artigo 11º.-Obriga dos/as beneficiarios/as.
1. As entidades deportivas que resulten beneficiarias das subvencións concedidas ao abeiro desta orde virán obrigadas a cumprir o establecido no artigo 11 da Lei 9/2007, de subvencións de Galicia, e en especial:
a) Cumprir o proxecto que fundamentou a concesión da subvención.
b) Adoptar as seguintes medidas de identificación, información e publicidade da subvención concedida:
-A utilización do galego nos medios de información e comunicación da entidade.
-Facer constar obrigatoriamente en toda a comunicación xerada polas actividades obxecto de axuda que se recibiu subvención da Consellería de Cultura e Deporte, Dirección Xeral para o Deporte e da Secretaría Xeral da Igualdade, utilizando para iso, e de forma clara e visible, os logos e símbolos institucionais da Consellería de Cultura e Deporte - Dirección Xeral para o Deporte, dispoñibles para o efecto na páxina web www.deportegalego.es, e os da Vicepresidencia da Igualdade e do Benestar, Secretaría Xeral da Igualdade (logo Deporte e muller: crecendo desde a igualdade) na web
http://vicepresidencia.xunta.es/
Artigo 12º.-Modificación da resolución, revogación e reintegro.
1. Toda alteración das condicións tidas en conta para a concesión das subvencións, así como a obtención concorrente de subvencións ou axudas outorgadas por outras administracións ou outros entes públicos ou privados, poderá dar lugar á modificación da resolución de concesión e, eventualmente, á súa revogación.
2. Procederá a revogación das subvencións, así como o seu reintegro total ou parcial das cantidades percibidas e a exixencia dos xuros de demora, nos casos e nos termos previstos nos artigos 32 e 33 da Lei 9/2007 e no Decreto 287/2000, polo que se desenvolve o réxime de axudas e subvencións públicas da Comunidade Autónoma de Galicia en canto non se opoña ao establecido na Lei 9/2007.
Artigo 13º.-Seguimento e control.
1. Sen prexuízo das facultades que teñan atribuídas outros órganos da Administración, a Consellería de Cultura e Deporte levará a cabo funcións de control, avaliación e seguimento.
2. Para realizar as ditas funcións poderanse empregar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos na orde e demais normas vixentes que resulten de aplicación. Para estes efectos, os beneficiarios deberán cumprir as obrigas de comprobación que se establezan nesta orde.
Artigo 14º.-Réxime xurídico das axudas. Lexislación aplicable.
1. Esta convocatoria, as súas bases e cantos actos administrativos deriven dela, poderán ser impugnados polos interesados nos casos e na forma establecida na Lei 30/1992, do 26 de novembro, de réxime xurídico das administracións públicas e do procedemento administrativo común.
2. Nos aspectos non contidos nesta orde rexerá a normativa xeral en materia de subvencións constituída pola Lei 9/2007, do 13 de xullo, de subvencións de Galicia, polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non resulte derrogado pola Lei 9/2007 citada, así como polos preceptos básicos da Lei 38/2003, do 17 de novembro, xeral de subvencións e do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
Disposicións adicionais
Primeira.-Coa presentación da solicitude a beneficiaria dá a súa conformidade a que os datos facilitados para a concesión da subvención figuren no rexistro público de subvencións coas excepcións do artigo 15.2º d) da Lei 9/2007.
Segunda. De acordo co establecido nos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega e no Decreto 132/2006, do 27 de xullo, a Consellería de Cultura e Deporte publicará no Diario Oficial de Galicia e na páxina web www.deportegalego.eu as subvencións concedidas ao abeiro desta orde, con expresión do beneficiario, a contía e a súa finalidade.
Disposicións derradeiras
Primeira.-Autorízase a directora xeral para o Deporte para ditar cantas disposicións sexan precisas en relación con esta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 16 de outubro de 2008.
Ánxela Bugallo Rodríguez
Conselleira de Cultura e Deporte
Ver referencia pdf "20600D008P020.PDF"